**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Η ΕΕΔΑ δικαιώνει τις θέσεις της Ε.Σ.Α.μεΑ. για την εκπαίδευση των ατόμων με αναπηρία**

Η δήλωση - πόρισμα που δημοσίευσε η Εθνική Επιτροπή για τα Δικαιώματα του Ανθρώπου (ΕΕΔΑ), δικαιώνει τις πάγιες θέσεις αλλά και τις ανησυχίες της Εθνικής Συνομοσπονδίας Ατόμων με Αναπηρία, σχετικά με τα προβλήματα και τα εμπόδια που αντιμετωπίζουν τα άτομα με αναπηρία και/ή ΕΕΑ στην πρόσβασή τους στο δημόσιο σύστημα εκπαίδευσης.

Εδώ και πολλά χρόνια η Ε.Σ.Α.με.Α., μαζί με την ΠΟΣΓΚΑμεΑ και τους φορείς - μέλη της αγωνίζεται να ξεκινά η σχολική χρονιά την ίδια ημέρα για όλους τους μαθητές, επισημαίνει τα κενά και τις ελλείψεις στα σχολεία, διαμαρτύρεται για τα προβλήματα προσβασιμότητας και καταδικάζει τις διακρίσεις και τον αποκλεισμό των μαθητών με αναπηρία και/ ή ειδικές εκπαιδευτικές ανάγκες. Διοργανώνει διαμαρτυρίες και διαδηλώσεις, δημοσιεύει πορίσματα, καταγγελίες και υπομνήματα.

Κατά τον ίδιο τρόπο και στη Δήλωση της ΕΕΔΑ εκφράζεται ο προβληματισμός, ενόψει της επικείμενης έναρξης του νέου σχολικού έτους, για τη μερική μόνο εφαρμογή της ισχύουσας νομοθεσίας για την ειδική εκπαίδευση των μαθητών με αναπηρία και η βαθιά ανησυχία για τον κίνδυνο ετεροχρονισμένης - για ακόμη μια φορά - έναρξης του σχολικού έτους για τα παιδιά με αναπηρία και/ή ΕΕΑ που φοιτούν με παράλληλη στήριξη ή σε τμήματα ένταξης γενικών σχολείων ή σε Σχολικές Μονάδες Ειδικής Αγωγής και Εκπαίδευσης.

Στη διαβούλευση που προηγήθηκε, για τα ζητήματα που δυσχεραίνουν στην πράξη την ουσιαστική πρόσβαση των ατόμων με αναπηρία στην εκπαίδευση, στις 13 Ιουλίου, συμμετείχε και η Εθνική Συνομοσπονδία Ατόμων με Αναπηρία, μαζί με άλλους φορείς: Συνήγορος του Πολίτη, Κέντρο Ανάπτυξης Εκπαιδευτικής Πολιτικής της ΓΣΕΕ (ΚΑΝΕΠ-ΓΣΕΕ), Ομοσπονδία Ιδιωτικών Εκπαιδευτικών Ελλάδας (ΟΙΕΛΕ), Απόφοιτοι Τμημάτων Ειδικής Αγωγής (ΣΑΤΕΑ), Ινστιτούτο Υγείας του Παιδιού και Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Η Ε.Σ.Α.μεΑ. αναδημοσιεύει το κείμενο της ΕΕΔΑ.

**Προβλήματα που επισημαίνει η ΕΕΔΑ:**

* ένταση και εμβάθυνση των διακρίσεων, του στιγματισμού και του αποκλεισμού που βιώνουν τα άτομα με αναπηρία, ιδίως σε σχέση με την πρόσβαση στην εκπαίδευση
* αδυναμία της Πολιτείας να ικανοποιήσει επαρκώς τις βασικές ανάγκες και να διασφαλίσει την ένταξη και συμμετοχή των ατόμων με αναπηρία, καθώς επίσης και οι πάγιες ελλείψεις στα σχολεία σε εγκαταστάσεις και ειδικό εξοπλισμό, αναγκαία για τη «συνεκπαίδευση» των παιδιών με αναπηρία και/ή ΕΕΑ
* όξυνση των χρόνιων προβλημάτων που παρατηρούνται στην εκπαίδευση των παιδιών με αναπηρία και/ή ΕΕΑ από την παρούσα οικονομική και κοινωνική κρίση και τα μέτρα λιτότητας που έχουν οδηγήσει σε σημαντικές περικοπές των δημόσιων δαπανών στον τομέα της προστασίας των δικαιωμάτων των παιδιών με αναπηρία και/ή ΕΕΑ
* απουσία εθνικής βάσης δεδομένων και στατιστικών σχετικά με ιδιαίτερα ευάλωτες κατηγορίες παιδιών που χρήζουν ειδικής προστασίας, όπως είναι τα παιδιά με αναπηρία και/ή ΕΕΑ

**Η Δήλωση στον σύνδεσμο** [**http://www.nchr.gr/images/pdf/nea\_epikairothta/Dilosi\_EAE.pdf**](http://www.nchr.gr/images/pdf/nea_epikairothta/Dilosi_EAE.pdf)

.